**Javni razpis za izbor izvajalcev programov socialne vključenosti za obdobje od 2025 do vključno 2029**

**Vprašanja in odgovori (do 22. 9. 2024)**

1. **Vprašanje**

Ali v finančni konstrukciji, kljub brezplačni vozovnici, upoštevamo potne stroške vseh uporabnikov ali upoštevamo samo potne stroške kilometrine?

**Odgovor:**

V primeru, da je uporabnik upravičen do brezplačnega javnega prevoza in lahko z njim pride do vaše lokacije izvajanja programa, potem tega stroška ne boste imeli in ga v finančni konstrukciji ne upoštevate.

V skladu s četrtim odstavkom 7. člena dogovora o vključitvi v program socialne vključenosti (priloga št. 2) se uporabniku prizna kilometrina v višini 8 odstotkov cene neosvinčenega 95-oktanskega motornega bencina, če uporabnik ni upravičen do brezplačnega javnega prevoza ali če nima možnosti prevoza z javnimi prevoznimi sredstvi. Kilometrina se lahko uveljavlja za razdaljo, ki je daljša od dveh kilometrov.

1. **Vprašanje:**

V prijavnem obrazcu s finančnim načrtom v tabeli II pri 3. točki (VSEBINA IN NAČIN IZVAJANJA PROGRAMA), piše, da moramo posebej opredeliti vsebino in način izvajanja programa v primeru, ko se bo program izvajal izven prostorov izvajalca. Kaj pa, če program izven prostorov izvajalca ni predviden?

**Odgovor:**

Če programa izven prostora izvajalca ne izvajate, na tem mestu to vpišite. Vsi izvajalci, ki imajo predvideno izvajanje programa izven prostora izvajalca, pa morajo ta del programa posebej predstaviti (vsebino, način izvajanja…)

1. **Vprašanje:**

V razpisni dokumentaciji piše, da bo ministrstvo sofinanciralo izvajanje programov socialne vključenosti v višini od 40% do 55%. Od česa bo odvisen procent sofinanciranja?

**Odgovor:**

Procent sofinanciranja bo odvisen od skupnega števila uporabnikov, ki bodo vključeni v programe pri vseh izbranih izvajalcih, in razpoložljivih proračunskih sredstev za posamezno koledarsko leto.

1. **Vprašanje:**

Pri fotokopijah dokazil o znanjih za strokovne delavce in sodelavce me zanima, glede na to, da smo že dolgoletni izvajalci, vam priložimo popolnoma vsa dokazila ali npr. samo za obdobje zadnjih 5 let?

**Odgovor:**

Dolgoletne izvajalce programov socialne vključenosti in druge vlagatelje, katerih strokovni delavci in sodelavci imajo več kot 5-letne delovne izkušnje in znanja, naprošamo, da priložite samo **najbolj relevantna dokazila in reference** **za zadnjih 5 let**. S tem se bomo na obeh straneh izognili pretiranemu kopičenju gradiva, vseeno pa se bo lahko doseglo maksimalno število točk pri merilu 2.1 Delovne izkušnje.

ZADEVA: 4102-2/2024-2611